Привет,  

Питането е за качено във Фейсбук видео от охранителна камера на софийско училище, на което е заснето как дете къса цветя с цел търсене на родителите на детето.  

След като детето, видимо под 7 годишна възраст, може да бъде разпознато, то това не е ли в разрез с наложените GDPR правила за защита на личните данни, в случая снимка?  

В такива случаи не се ли търси наказателна отговорност чрез компетентните органи?  

Може ли да се сезира Европейският надзорен орган по защита на данните (ЕНОЗД), чиято основна цел е да гарантира, че европейските институции, каквото е училището, и органи зачитат правото на поверителност и защита на данните при боравене с лични данни и разработване на нови политики.




Споделяние на видео от охранителна камера в публичното интернет пространство
============================================================================

 

Заснемането на детето чрез видеонаблюдение и съответно кадър снимка на лицето му представлява обработка на лични данни по смисъла на Закона за защита на личните данни и Регламент 2016/679 на ЕС, по-известен като Общ регламент за защита на личните данни или GDPR. Националният орган, който може да се сезира е Комисията за защита на личните данни – като сигналът не трябва да е анонимен, която съответно извършва проверка по сигнала.




Здравейте, г-н Атанасов, 


да, налице е нарушение на Конституцията на РБ, според която никой не може да бъде заснеман без негово съгласие, както и е нарушен Законът за защита на лични данни и GDPR. Целта на Регламент (ЕС) 2016/679 (Регламента) и ЗЗЛД е гарантиране на неприкосновеността на личността и личния живот чрез осигуряване на защита на физическите лица при неправомерно обработване на свързаните с тях лични данни в процеса на свободното движение на данните.  

В чл. 2, §1 Регламента, съответно чл. 1, ал. 3, т. 1 ЗЗЛД, изрично е закрепено, че те се прилагат за обработването на лични данни изцяло или частично с автоматични средства. Видеозаснемането безспорно представлява обработване на лични данни с автоматични средства. „Записването“ е посочено като една от дейностите по обработване на лични данни съгл. чл. 4, § 2 от Регламента, а личните данни, съгласно § 1 на същия член, са всяка информация, отнасяща се до физическо лице, което е идентифицирано или може да бъде идентифицирано пряко или непряко чрез един или повече специфични признаци. 


Поздрави,  

адв. Николина Митова  

0898 303092




Здравейте, Александър,


Съгласно GDPR Регламента при видео заснемане в учебно заведение, не се изисква съгласието на лицето. В учебното заведение следва да има обозначения, че има камери. Записите, обаче, следва да бъдат използвани от администратора /учебното заведение/, съгласно изискванията на закона. Те не следва да бъдат публикувани в социалните мрежи.  

При такова нарушение може да се сигнализира в КЗЛД в едногодишен срок от узнаване на нарушението. Може да използвате следния линк: <https://www.cpdp.bg/?p=pages&aid=6>.  

Може, също така, да обжалвате действията на администратора на лични данни пред съответния административен съд или пред Върховния административен съд по общите правила за подсъдност.


Поздрави,  

Надежда


